《戒装武林别施蔡二生》
明代·胡应麟

施生赤城彦，蔡子黄岩英。吞吐石梁霞，各著词苑声。

相逢武林道，握手盖自倾。交孔竞持刺，识韩互班荆。

廿载龙门怀，一旦希合并。空山咏伐木，求友何嘤嘤。

缅余朽且拙，蚓窍鸣舂莺。翩翩两国士，立谈四座惊。

击筑邀渐离，脱剑遗荆卿。河桥骤脂辖，立马言长行。

行行去吴会，望望投幽并。屋梁梦颜色，落月悬高旌。

念彼新知乐，日夜肝肠撄。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。